ആലുവ അദ്വൈതാശ്രമം

അദ്വൈത തത്ത്വം പ്രചരിപ്പിക്കുന്നതിനായി 1913-14 കാലഘട്ടത്തിൽ എറണാകുളം ജില്ലയിലെ ആലുവയിൽ ശ്രീനാരായണഗുരു സ്ഥാപിച്ച ആശ്രമമാണ് ആലുവ അദ്വൈതാശ്രമം. സംസ്കൃതപഠനത്തിനായി ഒരു വിദ്യാലയവും അദ്ദേഹം സ്ഥാപിച്ചിരുന്നു. 1924-ലെ ശിവരാത്രി നാളിൽ അദ്വൈതാശ്രമത്തിൽ വച്ചാണ് ചരിത്രപ്രസിദ്ധമായ സർവ്വമതസമ്മേളനം നടന്നത്.

 ചരിത്രം 
1912 മേയ് 1-ന് വർക്കലയിൽ ശാരദാപ്രതിഷ്ഠ നടത്തിയതിനുശേഷം ആലുവയിൽ ഒരു ആശ്രമം സ്ഥാപിക്കുവാൻ ഗുരു തീരുമാനിച്ചു. ആശ്രമ നിർമ്മാണത്തിനായി ഗുരു തിരഞ്ഞെടുത്തത് പെരിയാറിന്റെ തീരത്ത് ശിവരാത്രി മണൽപ്പരപ്പിനു സമീപമുള്ള എഴ് ഏക്കർ സ്ഥലമായിരുന്നു. അദ്ദേഹത്തിന്റെ അനുയായികളിൽ നിന്നു ശേഖരിച്ച പണം ഉപയോഗിച്ച് സ്ഥലം വാങ്ങിയതിനുശേഷം ആദ്യമൊരു പർണ്ണശാല കെട്ടി. അതിനുശേഷം ഒരു മഠം സ്ഥാപിച്ചു. ജാതിമത പരിഗണനകളില്ലാതെ വിദ്യാർഥികൾക്കു സംസ്കൃതം പഠിക്കുവാനായി ഒരു വിദ്യാലയവും നിർമ്മിച്ചു. ഈ വിദ്യാലയം പിന്നീട് ശ്രീനാരായണാ ധർമ്മ പരിപാലന ഹയർസെക്കൻഡറി സ്കൂളിന്റെ ഭാഗമായി.

 സർവ്വ മതസമ്മേളനം 
ആലുവാ അദ്വൈതാശ്രമം പ്രശസ്തിയിലേക്ക് ഉയർന്നത് 1924-ലാണ്. അതേവർഷം ശിവരാത്രി ദിനത്തിൽ ആശ്രമത്തോടു ചേർന്നുള്ള പന്തലിൽ വച്ച് ചരിത്രപ്രസിദ്ധമായ സർവമത സമ്മേളനം നടന്നു. പൗരസ്ത്യ രാജ്യങ്ങളിൽ നടന്ന ആദ്യത്തെ സർവമതസമ്മേളനമായിരുന്നു അത്. ടി. സദാശിവ അയ്യരാണ് സമ്മേളനത്തിന്റെ അധ്യക്ഷസ്ഥാനം നിർവ്വഹിച്ചത്. ക്രിസ്തുമതം, ബുദ്ധമതം, ഇസ്ലാം മതം, ബ്രഹ്മ സമാജം, ആര്യസമാജം എന്നിവയെ പ്രതിനിധീകരിച്ചുകൊണ്ട് പണ്ഡിതൻമാർ പ്രസംഗിച്ചു. പന്തലിന്റെ പ്രവേശന കവാടത്തിനു മുകളിൽ സമ്മേളനത്തിന്റെ ആപ്തവാക്യം വാദിക്കാനും ജയിക്കാനുമല്ല, അറിയാനും അറിയിക്കാനും എന്നത് ആലേഖനം ചെയ്തിരുന്നു.

 ശതാബ്ദി ആഘോഷം 
2013 ഓഗസ്റ്റ് 12-ന്, ആശ്രമം സ്ഥാപിച്ചതിന്റെ നൂറാം വാർഷിക ആഘോഷങ്ങൾ നടന്നു.

 അവലംബം 

 പുറംകണ്ണികൾ 
 ആലുവ അദ്വൈതാശ്രമം - ഔദ്യോഗിക വെബ്സൈറ്റ് 
 SNDP വെബ്സൈറ്റ് 
 THE APOSTLE OF SOCIAL EQUALITY by Dr. K.I. Vasu 

Category:കേരളത്തിലെ_ആശ്രമങ്ങൾ
വർഗ്ഗം:എറണാകുളം_ജില്ലയിലെ_വിനോദസഞ്ചാര_കേന്ദ്രങ്ങൾ